Salah al-Din al-Bitar

Salah al-Din al-Bitar (Damasko, 1912ko urtarrilaren 1a – Paris, 1980ko uztailaren 21a) siriar politikaria izan zen. Siriako lehen ministroa izan zen 1963an, 1964an eta 1966an.

Merkatari-familia erlijioso bateko kidea izan zen. 1929an Parisko Unibertsitatera joan zen eta han Michel Aflaq ezagutu zuen. Bitar 1935ean itzuli zen Siriara. Institutu bateko zientzietako irakasle izan zen eta aldizkari bat sortu zuen Aflaqekin batera.

Biek 1940ko hamarkadan Baath Alderdi Arabiar Sozialista sortu zuten, ideia nazionalista arabiarrak eta sozialistak uztartuz. 1952an errepresiotik ihes egin eta Libanon babestu ziren, eta 1954an Adib Shishakli boteretik kendu zuen matxinadaren parte izan ziren. Bitar diputatu hautatu zuten urte hartako hauteskundeetan. 1956tik 1958ra Kanpo Arazoetako ministro izan zen, eta Siria eta Gamal Abdel Nasserren Egipto lotzeko maniobrak egin zituen. Ondoren, Arabiar Errepublika Batuko Estatu eta Kultura ministroa izan zen. Hala ere, 1959ko abenduan bere karguak utzi eta estatu berriari aurka egiten hasi zen.

Bitar 1963ko martxoko estatu-kolpearen ondoren izendatu zuten lehen ministro. Koalizio-gobernua osatu zuen Baath alderdiko kideekin eta Nasserren aldekoekin. Egiptorekin batzearen aldekoekin etengabeko liskarrak izan ondoren, Bitarrek dimisioa eman zuen 1963ko azaroan. Bi aldiz lehen ministro izan zen berriro, 1964ko maiatzetik urrira eta 1966ko urtarriletik otsailera.

Bitar gero eta erradikalizatuago zegoen Baath alderditik urrundu zen, eta 1966an Europara ihes egin zuen, eta han politikan aktibo jarraitu zuen. 1980an Hafez Assaden erregimeneko mandatariek hil zuten Parisen.

Kategoria:Damaskotarrak
Kategoria:Siriako politikariak
Kategoria:Parisen hildakoak
Kategoria:Eraildako lehen ministroak